Täna hommikuni kestnud konkurss Swedbanki Viljandi kontori telleri koha täitmiseks osutus menukamaks kui kunagi varem.
«Seni on ennast telleriks pakkuma tulnud 20-50 inimest,» rääkis Swedbanki Viljandi kontori juhataja Indrek Aasna. «Nüüd laekus 170 sooviavaldust.»
Juhataja toonitas, et tegemist on ajutise lepinguga: uut tellerit otsitakse lapsepuhkusele mineva töötaja asemele.
Viljandimaal on vabu töökohti jäänud väga väheks. Töökohtade vahendamisele spetsialiseerunud internetiportaali www.cv.ee andmetel otsib maakonnas töötajaid vaid üks firma: Kolga-Jaanis asuv turbatootmisettevõte vajab kaht töötajat.